Likumprojekts

**Grozījumi Arhīvu likumā**

Izdarīt Arhīvu likumā (Latvijas Vēstnesis, 2010, 35. nr.; 2013, 84. nr.; 2014, 220. nr.; 2016, 57. nr.; 2017, 231. nr.) šādus grozījumus:

1.  12. pantā:

papildināt pantu ar 2.1daļu šādā redakcijā:

"(21) Dokumentu izmantošanai Latvijas Nacionālā arhīva, institūcijas arhīva vai akreditēta privātā arhīva telpās, kā arī dokumentu atvasinājumu un izziņu saņemšanai persona dokumentu izmantošanas pieprasījumā norāda normatīvajos aktos noteiktās ziņas, kā arī personas kodu vai ārzemnieka identifikācijas kodu, kas ierakstīts viņa personu apliecinošajā dokumentā, valsti, kas izsniegusi dokumentu, informāciju par saziņas līdzekļiem (tālruņa numurs, e-pasta adrese), pieprasījuma tēmu un pamatojumu un dokumentu izmantošanas mērķi.";

papildināt pantu ar 3.1daļu šādā redakcijā:

"(31) Attiecībā uz tādu dokumentu izmantošanu, kuru pieejamība nav ierobežota (vispārpieejami dokumenti), ievēro šādas fizisko personu datu apstrādes prasības:

1) izmantojot dokumentus arhīva telpās, fizisko personu datus atļauts apstrādāt saskaņā ar šā panta pirmo daļu;

2) fizisko personu datu turpmāka apstrāde ārpus arhīva telpām (iegūstot datus dokumentu izmantošanas laikā arhīva telpās, saņemot dokumentu atvasinājumus un izziņas) ir atļauta vienīgi tādā apjomā, kādā tas vajadzīgs likumīga pieprasījumā norādītā mērķa sasniegšanai, ievērojot fizisko personu datu apstrādes un aizsardzības prasības;

3) ievērojot personas tiesības uz privātās dzīves, mājokļa un korespondences neaizskaramību, līdz Latvijas Republikas okupācijas perioda beigām radītajos vispārpieejamos dokumentos norādīto fizisko personu datu apstrāde un tādu īpašu kategoriju personas datu apstrāde, kas noteikti Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – regula 2016/679), 9. panta 1. punktā (izņemot datus par fiziskas personas veselību, dzimumdzīvi un seksuālo orientāciju), ārpus arhīva telpām atļauta likumīga pieprasījumā norādītā mērķa sasniegšanai, pieprasījuma tēmai un pamatojumam atbilstošā apjomā;

4) persona, veicot fizisko personu datu apstrādi, ir atbildīga par veikto personas datu apstrādi un kļūst par personas datu pārzini saskaņā ar regulu 2016/679. Persona ir atbildīga par personas datu izmantošanu tikai likumīgam pieprasījumā norādītajam mērķim, pieprasījuma tēmai un pamatojumam atbilstošā apjomā."

2.  13. pantā:

aizstāt otrās daļas 4. punktā vārdu "sensitīvus" ar vārdu "fiziskās" un skaitli un vārdus "30 gadiem no tās personas nāves" ar vārdiem "līdz tās personas nāvei";

svītrot trešās daļas 4. punktā vārdus "vai pēc šīs personas nāves – ar tās laulātā vai tai tuvākā neatraidāmā lejupējā vai augšupējā mantinieka rakstveida atļauju".

3. Papildināt 15. panta trešo daļu ar 6. un 7. punktu šādā redakcijā:

"6) regulas 2016/679  9. panta 1. punktā noteikto īpašu kategoriju personas datu apstrāde ir pieļaujama tikai tādā apmērā, kādā personas datu apstrāde vajadzīga nacionālā dokumentārā mantojuma veidošanai, saglabāšanai un pieejamības nodrošināšanai;

7) regulas 2016/679  15. pantā noteiktās personas piekļuves tiesības saviem personas datiem īstenojamas šajā likumā noteiktajā kārtībā un apjomā, un datu subjektam nav tiesību prasīt labot savus personas datus."

Kultūras ministrs

N. Puntulis